2008D0003 — ET — 28.02.2014 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B EUROOPA KESKPANGA OTSUS, 15. mai 2008, euro pangatähtede turvaelementide tootjate suhtes kohaldatava turvanõuetele vastavuse atesteerimise menetluse kohta (EKP/2008/3) (2008/402/EÜ) (EÜT L 140, 30.5.2008, p.26)

Muudetud:









▼B

EUROOPA KESKPANGA OTSUS,

15. mai 2008,

euro pangatähtede turvaelementide tootjate suhtes kohaldatava turvanõuetele vastavuse atesteerimise menetluse kohta

(EKP/2008/3)

(2008/402/EÜ)







EUROOPA KESKPANGA NÕUKOGU, võttes arvesse Euroopa Ühenduse asutamislepingut, eelkõige selle artikli 106 lõiget 1, võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPS põhikiri”), eelkõige selle artiklit 16, ning arvestades järgmist: (1) Asutamislepingu artikli 106 lõige 1 ja EKPSi põhikirja artikkel 16 sätestavad, et Euroopa Keskpangal (EKP) on ainuõigus anda luba euro pangatähtede emissiooniks ühenduse piires. See õigus hõlmab ka pädevuse võtta meetmeid euro pangatähtede kui maksevahendi ehtsuse kaitseks. (2) Et säilitada üldsuse usaldus euro pangatähtede kui maksevahendi vastu, tuleb määratleda turvalisuse miinimumnõuded seoses euro pangatähtede, nende komponentide ja muude seonduvate materjalide tootmise, töötlemise, säilitamise ja transportimise ning turvakaitset vajava teabega, mille kadumine, vargus või avaldamine võiks kahjustada euro pangatähtede ehtsust. Kõik nendel aladel tegutsevad üksused peavad täitma turvaeeskirju, mille sisu sõltub tegevuse liigist. (3) Kehtestada tuleb turvanõuetele vastavuse atesteerimise menetlus, mis kinnitab turvaeeskirjade täitmist tootja poolt; samuti tuleb kehtestada menetlus turvaeeskirjade jätkuva täitmise kohta ja sätestada erinevad õiguslikud tagajärjed mittetäitmise puhul. Õiguslike tagajärgede ulatus algab turvanõuetele vastavuse atesteerimise tühistamise hoiatusest; õiguslikud tagajärjed peavad vastama tuvastatud rikkumise olemusele. (4) EKP peab kehtestama turvanõuetele vastavuse atesteerimise süsteemi ja seda haldama, et tagada euro turvaelementide tarned ainult euroala riikide keskpankadele, euro kasutuselevõttu ettevalmistavate liikmesriikide keskpankadele (EKP nõukogu otsuse alusel), teistele atesteeritud tootjatele ja/või EKP-le. (5) Muuta tuleb 16. septembri 2004. aasta suunist EKP/2004/18 euro pangatähtede hanke kohta, ( 1 ) ning arvestades järgmist: ON TEINUD JÄRGMISE OTSUSE:







I

JAGU

ÜLDSÄTTED

Artikkel 1

Mõisted

Käesolevas otsuses kasutatakse järgmisi mõisteid:

a) „RKP” – euro kasutusele võtnud liikmesriigi keskpank;

b) „tulevane eurosüsteemi RKP” – keskpank liikmesriigis, kus eurot pole veel kasutusele võetud, kuid mis täidab euro kasutuselevõtuks kehtestatud tingimusi ja kelle suhtes on tehtud otsus asutamislepingu artikli 122 lõikes 2 sätestatud erandi tühistamiseks;

▼M1

c) „euro pangatähtede turvaelemendid” (euro secure items) – turvalisuse reeglites osutatud asjaolud, sealhulgas euro pangatähed, mis on a) ringluses, b) väljatöötamisel, et asendada ringluses olevaid euro pangatähti, või c) ringlusest kõrvaldatud koos komponentide ja seonduva teabega, mille osas on vajalik turvakaitse, kuna selle kadumine, vargus või lubamatu avaldamine võiks kahjustada euro pangatähtede ehtsust maksevahendina;

▼B

d) „turvaeeskirjad” – EKP poolt vastavalt vajadusele erireeglitena kehtestatud materiaalõiguslikud normid euro pangatähtede turvaelementide omandamiseks ja mis tahes euro pangatähtede turvalisusega seotud tegevuseks;

e) „ostja” – äriühing, organisatsioon või riigi keskpank, kes mis tahes viisil sõlmib ostjana lepinguid euro pangatähtede turvaelementide tootmiseks, töötlemiseks või säilitamiseks;

f) „tootmise asukoht” – mis tahes asukoht, mida tootja kasutab või soovib kasutada euro pangatähtede turvaelementide tootmiseks, töötlemiseks (sh hävitamiseks) või säilitamiseks enne nende transportimist ostjale või, asjakohastel juhtudel, erihävitamisrajatisele;

g) „euro pangatähtede turvalisusega seotud tegevus” – euro pangatähtede turvaelementide tootmine, töötlemine (sh hävitamine), säilitamine ja transportimine;

h) „tootja” – mis tahes üksus, kes tegeleb või soovib tegeleda euro pangatähtede turvalisusega, v.a üksused, mis tegelevad või soovivad tegeleda ainult euro pangatähtede turvaelementide transportimise või hävitamisega; atesteeritud tootja on tootja, kelle vastavus turvanõuetele on lõplikult atesteeritud;

i) „turvanõuetele vastavuse lõplik atesteerimine” – EKP poolt tootjale euro pangatähtede turvaelemendiga turvalisusega seotud tegevusega seoses omistatud staatus, mille ulatus on määratletud artiklis 3;

j) „rikkumine” – olukord, mille puhul järgmised asjaolud ei vasta turvaeeskirjade asjaomastele osadele: i) tootja poolt käesoleva otsuse alusel kehtestatud turvakorraldus; ii) atesteeritud tootja tegevus seoses euro pangatähtede turvalisusega või iii) sellise tootja tegevus, kelle euro pangatähtede turvalisusega seotud tegevuse ettevalmistamine on ajutiselt atesteeritud;

k) „turvakontroll” – euro pangatähtede turvalisusega seotud tegevuse kontroll, mille eesmärk on hinnata turvakorralduse vastavust turvaeeskirjadele tootmise asukohas, ja

l) „turvanõuetele vastavuse ajutine atesteerimine” – artiklis 4 sätestatud staatus, millega EKP kinnitab, et tootja võib tegeleda euro pangatähtede teatava turvaelemendi turvalisusega.

Artikkel 2

Üldpõhimõtted

1. EKP poolt vastu võetud turvaeeskirjad on miinimumnõuded. Tootjad võivad võtta ja rakendada rangemaid standardeid, kuid EKP hindab vastavust ainult oma turvaeeskirjadega.

2. Ilma et see piiraks EKP poolt mujal kehtestatud sätteid, mille kohaselt tuleb käesolevat otsust kohaldada euro pangatähtedega seotud erimenetlustes, ei kohaldata käesolevat otsust euro pangatähtede töötlemisele ja säilitamisele, mis RKPd on arvele võtnud toodetuina, kuid mitte emiteerituina.

3. Atesteeritud tootja võib tarnida euro pangatähtede turvaelemente järgmistele üksustele:

a) teine atesteeritud tootja;

b) RKP;

c) tulevane eurosüsteemi keskpank, kui EKP nõukogu on teinud vastava otsuse, või

d) EKP.

4. EKP juhatus peab tegema kõik otsused, mis on seotud tootja turvanõuetele vastavuse atesteerimisega, võttes arvesse pangatähtede komitee seisukohti. Samuti on ta pädev andma mis tahes artikli 3 lõikes 6 nõutava nõusoleku.

5. Tootja poolt käesoleva otsuse kohaldamisega seoses kantud kulu ja kahjumi kannab tootja ise.

Artikkel 3

Turvanõuetele vastavuse lõplik atesteerimine

1. Atesteeritud tootja võib tegeleda euro pangatähtede turvalisusega ainult seoses turvaelemendiga, mille suhtes EKP on vastava euro pangatähtede turvalisusega seotud tegevuse lõplikult atesteerinud.

2. Tootja tegevuse turvanõuetele vastavuse seoses euro pangatähtede teatava turvaelemendi turvalisusega võib lõplikult atesteerida, kui

a) kavandatava euro pangatähtede turvalisusega seotud tegevuse konkreetses tootmise asukohas on kehtestatud turvakorraldus, mis vastab turvaeeskirjade asjakohastele osadele;

b) kavandatavasse euro pangatähtede turvalisusega seotud tegevusse kaasatud trükikojad asuvad füüsiliselt liikmesriigis ja

c) kavandatavasse euro pangatähtede turvalisusega seotud tegevusse kaasatud tootmise asukoht, v.a trükikoda, on liikmesriigis või Euroopa Vabakaubandusühenduse liikmesriigis.

3. Juhatus võib muuta lõike 2 punktis c osutatud asukoha nõude ulatust, võttes arvesse pangatähtede komitee seisukohti. Mis tahes sellisest otsusest tuleb viivitamata teatada EKP nõukogule ja EKP juhatus peab arvestama nõukogu poolt selles küsimuses tehtud mis tahes otsusega.

4. Tootja turvanõuetele vastavus atesteeritakse tähtajatult, kuid seda staatust võib mõjutada või tühistada artiklite 13 kuni 15 alusel tehtava otsusega.

5. Atesteeritud tootja euro pangatähtede turvalisusega seotud tegevus on lubatav ainult tootmise asukohas, mille osas tema turvanõuetele vastavus on atesteeritud, ja nende turvaelementide puhul, mis on määratletud selle tootmise asukoha jaoks. Atesteeritud tootja võib korraldada euro pangatähtede turvaelementide transpordi ostjale ja vajaduse korral korraldada nende hävitamist (sh sellega seotud mis tahes transport) erihävitamisrajatises kooskõlas turvaeeskirjade asjakohaste osadega. Turvaeeskirjade asjakohaste osade mis tahes rikkumist, mis esineb vastava transpordi või hävitamise ajal, loetakse atesteeritud tootja rikkumiseks.

6. Atesteeritud tootjal ei ole lubatud euro pangatähtede turvaelementide tootmist, töötlemist (sh hävitamist) või säilitamist allhankijalt tellida või mis tahes kolmandale isikule edasi anda (sh tootja tütarettevõtjad ja sidusettevõtted) ilma EKP eelneva kirjaliku loata.

Artikkel 4

Turvanõuetele vastavuse ajutine atesteerimine

1. Tootja puhul, kelle turvanõuetele vastavus pole lõplikult atesteeritud, võib turvanõuetele vastavuse atesteerida ajutiselt seoses kavandatava euro pangatähtede teatava turvaelemendi turvalisusega seotud tegevusega ajavahemikul, mis ei ületa üht aastat. Juhul kui tootja alustab euro pangatähtede turvalisusega seotud tegevust või saab vastava ülesande selle ajavahemiku jooksul, võib tema turvanõuetele vastavuse ajutist atesteeritust pikendada, kuni EKP võtab vastu otsuse turvanõuetele vastavuse lõpliku atesteerimise kohta.

2. Tootja tegevuse turvanõuetele vastavuse seoses euro pangatähtede teatava turvaelemendi turvalisusega võib ajutiselt atesteerida, kui

a) kavandatava euro pangatähtede turvalisusega seotud tegevuse konkreetses tootmise asukohas on kehtestatud turvakorraldus, mis vastab turvaeeskirjade asjakohastele osadele, v.a euro pangatähtede turvaelementide tootmise, töötlemise ja säilitamise protsessijuhtimine ja kontrolljälg;

b) tootja tõendab oma võimet kujundada ja kehtestada punktis a osutatud protsessijuhtimise ja kontrolljälje menetlused, mis vastavad turvaeeskirjadele;

c) kavandatavas euro pangatähtede turvalisusega seotud tegevuses kaasatud trükikojad asuvad füüsiliselt liikmesriigis ja

d) kavandatavas euro pangatähtede turvalisusega seotud tegevusse kaasatud tootmise asukoht, v.a trükikoda, on liikmesriigis või Euroopa Vabakaubandusühenduse liikmesriigis.

3. Tootja, kelle euro pangatähtede teatud turvaelemendi turvalisusega seotud tegevus on atesteeritud ajutiselt, võib saada konfidentsiaalseid euro pangatähtede tootmiskirjeldusi ja teha selleks euro pangatähtede turvalisusega seotud tegevuseks ettevalmistusi.

4. Tootja, kelle euro pangatähtede teatud turvaelemendi turvalisusega seotud tegevus on atesteeritud ajutiselt, ei või selle või mis tahes muu euro pangatähtede turvalisusega seotud tegevusega, mille suhtes pole tema turvanõuetele vastavus atesteeritud, tegeleda; samuti ei või ta oma turvanõuetele vastavuse ajutist atesteeritust kolmandale isikule üle anda ega loovutada (sh oma tütarettevõtjatele ja sidusettevõtjatele).

5. Ilma et see piiraks artikli 4 lõikes 1 sätestatud ajutise atesteerimise maksimumtähtaja või vastava pikenduse lõppemist, lõpeb turvanõuetele vastavuse ajutine atesteeritus automaatselt EKP poolt artikli 7 lõike 1 punkti d alusel määratud kuupäeval, välja arvatud juhul, kui: a) tootja tegevus seoses euro pangatähtede teatud turvaelemendi turvalisusega atesteeritakse lõplikult enne seda kuupäeva; sel juhul loetakse ajutine turvanõuetele vastavuse atesteeritus lõppenuks kuupäeval, mil turvanõuetele vastavus atesteeritakse lõplikult, või b) see tunnistatakse kehtetuks artikli 14 alusel tehtud otsusega.

6. Turvanõuetele vastavuse ajutist atesteerimist võivad mõjutada ka artikli 12 või 15 alusel tehtud otsused.







II

JAGU

TURVANÕUETELE VASTAVUSE ATESTEERIMISE MENETLUS

Artikkel 5

Algatamise taotlus ja turvakontrolli töörühma ametisse nimetamine

1. Tootja, kes soovib tegeleda euro pangatähtede turvalisusega ühe või enama euro pangatähtede turvaelemendi osas, peab turvanõuetele vastavuse atesteerimise menetluse algatamiseks esitama EKP-le kirjaliku taotluse. Taotluses tuleb

a) märkida euro pangatähe turvaelement, tootmise asukoht ja konkreetne punkt ning euro pangatähtede turvalisusega seotud tegevus, mille osas tootja taotleb turvanõuetele vastavuse atesteerimist;

b) esitada teave, milles nähtub tootja sisseseade suutlikkus toota euro pangatähtede turvaelemente, mille suhtes atesteerimist taotletakse;

c) esitada teave füüsilise turvakorralduse kohta tootmise asukohas;

d) lisada tootja kirjalik kinnitus, et ta vastab kõikidele käesoleva otsuse sätetele, sh vajaduse korral tehtavatele muudatustele, ja kinnitus, et ta tagab turvaeeskirjade konfidentsiaalsuse, ja

e) juhul, kui tootja kavatseb kasutada erihävitamisrajatist, esitada teave selle soovi põhjuste kohta ja teave selle rajatisega seotud korralduste kohta. Eelkõige peab tootja andma teavet euro pangatähtede turvaelementide kavandatava transpordi kohta erihävitamisrajatisse ja tagasi ning kavandatud meetmete kohta euro pangatähtede turvaelementide hävitamise jälgimisel selles rajatises, ja

f) osutama selgelt, kas tootja taotleb euro pangatähtede teatava turvaelemendi turvalisusega seotud tegevuse osas turvanõuetele vastavuse lõplikku või ajutist atesteerimist.

2. EKP kontrollib algatamise taotluse vastavust lõikes 1 osutatud nõuetele ja teatab tootjale kontrolli tulemustest 20 EKP tööpäeva jooksul alates algatamise taotluse saamise kuupäevast lõigetes 3 ja 4 sätestatud korras. EKP võib seda tähtaega üks kord pikendada, kuid EKP peab tootjale esitama selle kohta kirjaliku teate. Kontrollimisel võib EKP taotleda tootjalt lisateavet seoses lõikes 1 osutatuga. Kui EKP taotleb lisateavet, peab ta teatama tootjale kontrolli tulemustest 20 EKP tööpäeva jooksul alates lisateabe saamise kuupäevast.

3. EKP lükkab algatamise taotluse tagasi ja teatab oma vastavast otsusest tootjale kirjalikult hiljemalt lõikes 2 osutatud tähtaja jooksul, kui

a) tootja ei esita lõikes 1 osutatud teavet või kirjalikku kinnitust;

b) tootja ei esita EKP poolt lõike 2 alusel nõutud lisateavet;

c) tootja turvanõuetele vastavuse atesteerimine on kehtetuks tunnistatud ja kehtetuks tunnistamise otsuses osutatud korduvtaotluse esitamist keelav tähtaeg pole lõppenud või

d) asjaomase trükikoja ja tootmise asukoht ei vasta artikli 3 lõike 2 punktides b ja c sätestatud nõuetele, kui taotletakse turvanõuetele vastavuse lõplikku atesteerimist, või artikli 4 lõike 2 punktides c ja d sätestatud nõuetele, kui taotletakse turvanõuetele vastavuse ajutist atesteerimist.

4. Juhul kui tootja vastab lõikes 1 sätestatud nõuetele ja esitab lõike 2 alusel nõutud lisateabe, teatab EKP tootjale hiljemalt lõikes 2 sätestatud tähtaja jooksul esimese turvakontrolli kuupäeva. Samas edastab EKP tootjale järgmised dokumendid:

a) euro pangatähtede turvaelementide konfidentsiaalse nimekirja, mis moodustab turvaeeskirjade osa, ja

b) turvaeeskirjade nende osade koopia, mis on seotud euro pangatähtede turvaelementide tootmise, töötlemise (sh hävitamise) ja säilitamisega osas, milles tootja taotleb turvanõuetele vastavuse atesteerimist. EKP esitab tootjale nende eeskirjade mis tahes ajakohastused, mis tehakse turvanõuetele vastavuse atesteerimise menetluse kestel.

5. EKP peab ametisse nimetama turvakontrolli töörühma, kuhu kuuluvad EKP ja RKPde eksperdid. Ametisse nimetamisel tuleb järgida huvide konflikti vältimise põhimõtet. Juhul kui ametisse nimetamisel ilmneb huvide konflikt, asendab EKP vastava liikme viivitamata eksperdiga, kellel huvide konflikt puudub.

Artikkel 6

Turvakontroll

1. Turvakontroll peab toimuma hiljemalt 20 EKP tööpäeva pärast artikli 5 lõikes 4 osutatud EKP teate saamist tootja poolt. Juhul kui tootja taotleb turvanõuetele vastavuse lõplikku atesteerimist, kontrollib turvakontrolli töörühm esimese turvakontrolli jooksul euro pangatähtede turvalisusega seotud tegevuse korraldust ja külastab tootmise asukohta, mille suhtes tootja on taotlenud turvanõuetele vastavuse lõplikku atesteerimist, ning hindab mis tahes korraldust seoses erihävitamisrajatisega.

2. Turvakontrolli töörühm peab hindama, kas tootja olemasolev või kavandatav turvakorraldus euro pangatähtede turvalisusega seotud tegevuseks vastab turvaeeskirjade asjakohastele osadele. Juhul kui tootja kavandab turvaeeskirjade asjakohaste osade täitmiseks teatava turvakorralduse kasutuselevõtmist või selle parendamist, ei atesteerita turvanõuetele vastavust enne, kui vastav korraldus või parendused on tehtud. Turvakontrolli töörühm võib teha kavandatava korralduse või parenduste turvaeeskirjadele vastavuse lisakontrolli enne lõikes 5 osutatud aruande esitamist tootjale.

3. Juhul kui tootja on taotlenud ainult turvanõuetele vastavuse ajutist atesteerimist, peab turvakontrolli töörühm külastama tootmise asukohta, mille suhtes tootja on taotlenud turvanõuetele vastavuse ajutist atesteerimist, ning hindama, kas tootja kehtestatud turvakorraldus vastab turvaeeskirjade asjakohastele osadele, v.a euro pangatähtede turvaelementide, mille suhtes taotletakse ajutist atesteerimist, tootmise, töötlemise ja säilitamise protsessijuhtimine ja kontrolljälg. Turvakontrolli töörühm peab samuti hindama, kas tootja tõendab oma võimet kujundada ja kehtestada protsessijuhtimise ja kontrolljälje menetlused, mis vastavad turvaeeskirjadele.

4. Turvakontrolli lõpetamisel (asjakohastel juhtudel täiendava turvakontrolli lõpetamisel) ning enne tootmise asukohast lahkumist esitab turvakontrolli töörühm tootjale mitteametliku suulise eelkokkuvõtte tuvastatud faktidest. Juhul kui turvakontrolli töörühm leiab lahknevusi turvaeeskirjadest, peab EKP kümne EKP tööpäeva jooksul alates esimese turvakontrolli (või asjakohastel juhtudel täiendava turvakontrolli) lõpetamise kuupäevast tootjat kirjalikult nendest lahknevustest teavitama. Tootja võib kümne EKP tööpäeva jooksul alates kirja saamisest esitada selle sisu kohta EKP-le kirjalikult oma märkused ning osutada mis tahes turvakorraldusele või parendustele, mida tootja kavandab.

5. Turvakontrolli töörühm esitab tuvastatud asjaolud aruande projektis, võttes arvesse tootjalt lõike 4 alusel saadud mis tahes märkusi. Eelkõige peab aruande projekt kajastama järgmist:

a) turvakorraldus tootmise asukohas, mis vastab turvaeeskirjadele;

b) töögrupi poolt tuvastatud turvaeeskirjade mis tahes rikkumiste juhud;

c) tootja mis tahes tegevus kontrolli tegemise käigus;

d) tootja poolt kavandatav mis tahes turvakorraldus või parendused ja turvakontrolli töögrupi hinnang nimetatud korralduse või parenduste tegemise kohta, juhul kui tehti täiendav turvakontroll, ja

e) turvakontrolli töörühma hinnang turvanõuetele vastavuse lõpliku või ajutise atesteerimise kohta peab vastama artiklites 3 ja 4 sätestatud nõuetele.

6. Aruande projekt tuleb saata tootjale 30 EKP tööpäeva jooksul alates turvakontrolli lõpuleviimisest (või asjakohastel juhtudel alates täiendavast turvakontrollist). Aruande kohta oma märkuste esitamiseks on tootjal 30 EKP tööpäeva alates aruande projekti saamisest. EKP vormistab lõpparuande, võttes arvesse tootja märkusi, enne artikli 7 alusel otsuse tegemist.

Artikkel 7

Otsus turvanõuetele vastavuse atesteerimise kohta

1. EKP teavitab tootjat kirjalikult oma otsusest seoses tootja taotlusega atesteerida turvanõuetele vastavus 30 EKP tööpäeva jooksul alates tootja märkuste saamisest aruande projekti kohta või alates artikli 6 lõikes 6 osutatud tähtaja möödumisest. Otsuses tuleb selgelt märkida

a) otsuse põhjendused;

b) tootja;

c) euro pangatähtede turvalisusega seotud tegevus tootmise asukohas, mille vastavus turvanõuetele atesteeritakse;

d) kas turvanõuetele vastavus atesteeritakse lõplikult või ajutiselt ning turvanõuetele vastavuse ajutise atesteerimise puhul selle lõppemise kuupäev;

e) hävitamiskorraldus erihävitamisrajatises, kui vastav hävitamine on ette nähtud;

f) euro pangatähtede turvaelemendid, mille vastavus turvanõuetele atesteeritakse, ja

g) mis tahes eritingimused seoses eespool märgitud punktidega a kuni f.

Otsus peab põhinema artikli 6 lõikes 6 osutatud lõpparuande teabel, mis tuleb otsusele lisada. Turvanõuetele vastavuse atesteerimise otsusele tuleb lisada ka turvaeeskirjade osa, mis on seotud turvanõuetele vastavuse suhtes atesteeritud euro pangatähtede turvaelementide transportimisega.

2. Juhul kui turvanõuetele vastavuse atesteerimise taotlust ei rahuldata või kui tootja taotleb turvanõuetele vastavuse lõplikku atesteerimist, kuid turvanõuetele vastavus atesteeritakse ajutiselt, võib tootja algatada artiklis 17 sätestatud läbivaatamise menetluse.







III

JAGU

KESTVAD KOHUSTUSED

Artikkel 8

Atesteeritud tootjate ja EKP kestvad kohustused

1. Atesteeritud tootja teatab EKP-le kirjalikult ja viivitamata järgmistest asjaoludest:

a) tootja lõpetamise, ümberkujundamise või mis tahes samalaadse menetluse algatamine;

b) likvideerija, pankrotivara halduri, halduri või muu samalaadse ametniku määramine tootjale;

c) mis tahes kavatsus kaasata kolmandad isikud euro pangatähtede turvalisusega seotud tegevusse, mille suhtes tootja vastavus turvanõuetele on atesteeritud;

d) mis tahes muutus, mis on toimunud pärast turvanõuete vastavuse atesteerimist ja mis mõjutab või võib mõjutada turvakorraldust, mille vastavus turvanõuetele on atesteeritud, või

e) mis tahes valitseva mõju muutus atesteeritud tootja üle seoses omandistruktuuri muutusega või muuga.

2. EKP peab atesteeritud tootjatele teatama turvaeeskirjade mis tahes ajakohastustest, mis käsitlevad euro pangatähtede turvalisusega seotud tegevust, mis on nende tootjate osas atesteeritud.







IV

JAGU

TURVALISUSE JÄRELKONTROLL

Artikkel 9

Turvalisuse järelkontrolli menetlus

1. EKP teeb atesteeritud tootmise asukohas pärast tootja turvanõuetele vastavuse lõplikku või ajutist atesteerimist turvalisuse järelkontrolli.

2. Turvalisuse järelkontrolli võib teha ette teatades või ette teatamata. See toimub tööpäevadel kell 8.00 kuni 18.00 kohaliku aja järgi, v.a juhul, kui tootjaga on kokku lepitud muu aeg. Juhul kui kontroll toimub ette teatades, teatab EKP tootjale kontrolli aja ja esitab tootjale eelküsimustiku vähemalt 30 EKP tööpäeva enne kontrolli. Tootja peab küsimustiku täitma ja EKP-le tagastama vähemalt kümme EKP tööpäeva enne kontrolli toimumist.

3. Turvalisuse järelkontrolli suhtes kohaldatakse mutatis mutandis artikli 6 lõikeid 2 kuni 4 ning artikli 6 lõiget 5, v.a punkt e. Lisaks tuleb turvakontrolli töörühma aruandes märkida turvakontrolli töörühma hinnang turvanõuetele vastavuse atesteerimise jätkuvuse kohta või soovitus EKP-le teha artiklites 12 kuni 14 osutatud otsus. Juhul kui turvakontrolli töörühm peab vajalikuks kohaldada artiklit 15, tuleb seda aruandes ja artikli 6 lõikes 4 osutatud EKP kirjas põhjendada. Turvakontrolli töörühma ettepanekud seoses selliste meetmetega peavad olema kooskõlas rikkumise tõsidusega.

4. Aruande projekt saadetakse tootjale 30 EKP tööpäeva jooksul alates turvalisuse järelkontrolli lõpetamise kuupäevast. Aruande kohta oma märkuste esitamiseks on tootjal 15 EKP tööpäeva alates aruande projekti saamisest. Tootja märkusi arvesse võttes vormistab EKP lõpparuande enne tootjale artikli 10 alusel turvalisuse järelkontrolli tulemustest teatamist.

Artikkel 10

Turvalisuse järelkontrolli tulemused

1. Juhul kui artiklis 9 osutatud aruande järelduse kohaselt rikkumine puudub, teatab turvakontrolli töörühm tootjale turvalisuse järelkontrolli positiivsest tulemusest.

2. Juhul kui artiklis 9 osutatud aruandes osutatakse rikkumisele, mida turvalisuse töörühm ei pea otseseks ja tõsiseks ohuks euro pangatähtede või nende komponentide usaldusväärsusele, ei mõjuta see tootja turvanõuetele vastavuse ajutist või lõplikku atesteerimist.

3. Lõikes 2 osutatud juhul teatab turvakontrolli töörühm tootjale järgmistest asjaoludest:

a) konkreetne rikkumine;

b) EKP-l puudub hetkel kavatsus teha artiklites 12 kuni 15 osutatud mis tahes otsus ja

c) rikkumine tuleb kõrvaldada tähtaja jooksul, mis vastab rikkumise tõsidusele.

4. Juhul kui artiklis 9 osutatud aruande järelduse kohaselt on tuvastatud rikkumine, mistõttu EKP peab tegema ühe artiklites 12 kuni 15 osutatud otsuse, peab EKP tegema selle otsuse artiklis 11 sätestatud korras ja tähtajal.

5. Lõigetes 1 kuni 3 osutatud olukordadega seoses on tähtaeg, mille jooksul peab turvakontrolli töörühm tootjat turvalisuse järelkontrolli tulemustest teavitama, 20 EKP tööpäeva alates artikli 9 lõikes 4 osutatud aruande projekti kohta tootja märkuste saamisest või selles lõikes osutatud tähtaja lõppemine märkuste esitamiseks. Turvakontrolli töörühm lisab tootjale saadetavale teatele lõpparuande.







V

JAGU

RIKKUMISE ÕIGUSLIKUD TAGAJÄRJED

Artikkel 11

Otsustusmenetlus

1. Artiklites 12 kuni 15 osutatud otsuse tegemisel peab EKP

a) hindama konkreetset rikkumist, võttes arvesse artikli 9 lõikes 4 osutatud lõpparuannet, ja

b) teatama tehtud otsusest tootjale kirjalikult 30 EKP tööpäeva jooksul alates tootja märkuste saamisest artikli 9 lõikes 4 osutatud aruande projekti kohta, osutades järgmisele: i) konkreetne rikkumine; ii) tootmise asukoht, euro pangatähtede turvaelement ja euro pangatähtede turvalisusega seotud tegevus, mida otsus käsitleb; iii) otsuse jõustumise kuupäev ja iv) otsuse põhjendused.

2. Mis tahes juhul, kui EKP teeb otsuse artiklite 13 kuni 15 alusel, peab see otsus vastama rikkumise tõsidusele. EKP võib teatada RKPdele ja kõikidele atesteeritud tootjatele tehtud otsusest, selle ulatusest ja kestusest ning osutama, et RKPdele teatatakse mis tahes täiendavatest muudatustest tootja staatuses.

Artikkel 12

Hoiatusotsus

1. Juhul kui a) artikli 9 lõikes 4 osutatud lõpparuanne osutab vähemalt ühele artikli 10 lõikes 2 kirjeldatud rikkumise liigile ja b) sama liiki rikkumist on tuvastatud kahel korral eelnenud kolme viimase turvakontrolli jooksul, mis selles toomise asukohas tehti (olenemata sellest, kas rikkumine on seotud turvaeeskirjade sama sättega), teeb EKP tootja suhtes hoiatusotsuse.

2. Lõikes 1 osutatud kirjalikus hoiatuses tuleb märkida, et artikli 10 lõikes 2 osutatud liiki rikkumise järgmise esinemise korral (olenemata sellest, kas rikkumine on seotud turvaeeskirjade sama sättega, mis eelmine rikkumine) teeb EKP otsuse artikli 14 alusel.

Artikkel 13

Turvanõuetele vastavuse lõpliku atesteerimise peatamine seoses uute tellimustega

Juhul kui artikli 9 lõikes 4 osutatud lõpparuandes osutatakse rikkumisele, mida turvakontrolli töörühm luges otseseks ja tõsiseks ohuks euro pangatähtede või nende komponentide turvalisusele, kuid tootja tõendas turvakontrolli ajal, et euro pangatähtede turvaelementide kadumaminekut, vargust ega avaldamist polnud esinenud, võtab EKP vastu otsuse, milles

a) määratakse tootjale mõistlik tähtaeg rikkumise kõrvaldamiseks;

b) peatatakse tootja turvanõuetele vastavuse lõplik atesteerimine tema poolt asjaomaste euro pangatähtede turvaelementide uute tellimuste vastuvõtmiste osas (sh selle euro pangatähtede turvaelemendi hankemenetluses osalemise osas) kuni punktis a osutatud tähtaja möödumiseni ja

c) osutatakse, et tootja turvanõuetele vastavuse lõplik atesteerimine on automaatselt kehtetuks tunnistatud, kui punktis a osutatud tähtaeg on möödunud ja tootja ei ole EKP-le enne tähtaja möödumist tõendanud, et rikkumine on kõrvaldatud.

Artikkel 14

Turvanõuetele vastavuse lõpliku või ajutise atesteerimise kehtetuks tunnistamine

1. EKP teeb tootja turvanõuetele vastavuse lõpliku atesteerimise kehtetuks tunnistamise otsuse järgmistel juhtudel:

a) artikli 9 lõikes 4 osutatud lõpparuandes osutatakse turvanõuete rikkumisele, i) mida loetakse otseseks ja tõsiseks ohuks euro pangatähtede või nende komponentide turvalisusele, ning tootja ei tõendanud turvakontrolli ajal, et euro pangatähtede turvaelementide kadumaminekut, vargust või avaldamist polnud toimunud; ii) mille osas turvakontrolli töörühm järeldab, et rikkumine, mille tõttu EKP tegi otsuse artikli 13 alusel, ei ole kõrvaldatud EKP otsuses sätestatud tähtajaks; iii) mis on sama liiki nagu rikkumine, mille osas on tehtud hoiatus artikli 12 alusel, või

b) kui i) tootja ei võimalda turvakontrolli töörühmale kohest juurdepääsu tootmise asukohale; ii) rikutakse artikli 3 lõikeid 1, 5 või 6 või iii) esineb muu põhjus, mille põhjal saab EKP mõistlikult järeldada, et tootja tegevus võib ohustada euro pangatähtede kui maksevahendi usaldusväärsust.

2. EKP teeb tootja turvanõuetele vastavuse ajutise atesteerimise kehtetuks tunnistamise otsuse, kui

i) esineb artikli 4 lõike 4 rikkumine või

ii) esineb muu põhjus, mille põhjal saab EKP mõistlikult järeldada, et tootja tegevus võib ohustada euro pangatähtede kui maksevahendi usaldusväärsust.

3. Kehtetuks tunnistamise otsuses peab EKP osutama kuupäevale, mil tootja võib uuesti taotleda turvanõuetele vastavuse lõplikku või ajutist atesteerimist artikli 5 alusel.

4. Juhul kui tootja valdus euro pangatähtede turvaelementide üle võib ohustada euro pangatähtede kui maksevahendi usaldusväärsust, võib EKP nõuda tootjalt meetmete võtmist, näiteks teatavate euro pangatähtede turvaelementide tarne EKP-le või RKP-le või nende hävitamine, selleks et tagada tootja valduse lõppemine euro pangatähtede turvaelementide üle pärast kehtetuks tunnistamise jõustumist.

Artikkel 15

Menetlus euro pangatähtede turvalisusega seotud tegevuse erakorraliseks peatamiseks

1. Erandlikel juhtudel, kui turvakontrolli töörühm tuvastab rikkumise, mida ta peab niivõrd tõsiseks, et see ohustab euro pangatähtede kui maksevahendi usaldusväärsust, kui ei võeta koheseid meetmeid, võib turvakontrolli töörühm peatada vastava euro pangatähtede turvalisusega seotud tegevuse viivitamata. Mis tahes selline peatamine peab olema kooskõlas rikkumise tõsidusega. Turvakontrolli töörühm võib nõuda atesteeritud tootjalt artikli 14 lõikes 4 osutatud meetmete võtmist, et tagada tema valduse puudumine euro pangatähtede turvaelementide üle peatamise kestel. Atesteeritud tootja peab teatama turvakontrolli töörühmale mis tahes muust tootjast, keda peatamine võib kaudselt mõjutada kliendi või tarnijana.

2. Pärast lõikes 1 osutatud peatamist peab EKP esimesel võimalusel meedet hindama ja tegema artiklites 12 kuni 14 osutatud otsuse või otsustama peatamise lõpetamise. Selle otsuse tegemisel järgib EKP artiklis 11 sätestatud menetlust.

Artikkel 16

EKP turvanõuetele vastavuse atesteerimise register

1. EKP peab turvanõuetele vastavuse atesteerimise registrit. Registris tuleb kajastada järgmist:

a) loetelu tootjatest, kelle turvanõuetele vastavus on lõplikult või ajutiselt atesteeritud, ja asjakohastest tootmise asukohtadest;

b) euro pangatähtede turvalisusega seotud tegevus iga tootmise asukoha suhtes ja euro pangatähtede turvalisusega seotud tegevus, mille turvanõuetele vastavus on lõplikult või ajutiselt atesteeritud;

c) mis tahes eritingimused artikli 7 lõike 1 punkti g alusel ja

d) turvanõuetele vastavuse ajutiste atesteerimiste tähtaja lõpp.

2. EKP võimaldab RKPdele ja atesteeritud tootjatele juurdepääsu registri teabele.

3. Juhul kui EKP teeb otsuse artikli 13 alusel, kajastab ta meetme kestuse ja kõik tootja staatusega seotud muutused, asjaomase tootmise asukoha, euro pangatähtede turvaelemendi ja/või euro pangatähtede turvalisusega seotud tegevuse.

4. Juhul kui EKP teeb otsuse artikli 14 alusel, kõrvaldab ta tootja nime, tootmise asukoha, euro pangatähe turvaelemendi ja euro pangatähtede turvalisusega seotud tegevuse registrist.

5. Juhul kui euro pangatähtede turvalisusega seotud tegevus peatatakse erandkorras artikli 15 alusel, teatab EKP kõikidele artikli 15 lõikes 1 osutatud asjaomastele kolmandatest isikutest tootjatele peatamisest ja märgib, et tootja atesteerituse peatamise staatusest teatatakse pärast peatamise otsuse hindamist EKP poolt ja otsuse vastuvõtmist artikli 15 lõike 2 alusel.







VI

JAGU

LÕPPSÄTTED

Artikkel 17

Läbivaatamise menetlus

1. Juhul kui EKP

i) on otsustanud turvanõuetele vastavuse atesteerimise menetluse algatamise taotluse tagasi lükata;

ii) on otsustanud turvanõuetele vastavust lõplikult või ajutiselt mitte atesteerida;

iii) on otsustanud atesteerida turvanõuetele vastavuse ajutiselt, kuigi taotleti turvanõuetele vastavuse lõplikku atesteerimist, või

iv) on teinud otsuse artiklite 12 kuni 15 alusel,

võib tootja 30 EKP tööpäeva jooksul alates otsuse kohta antud teatest esitada EKP nõukogule kirjaliku taotluse otsuse läbivaatamiseks. Tootja peab taotlust põhjendama ja lisama kogu tõendava teabe.

2. EKP nõukogu võib läbivaadatava otsuse kohaldamise peatada, kui tootja on selgesõnaliselt oma läbivaatamise taotluses sellise lisataotluse esitanud ning seda põhjendanud.

3. EKP nõukogu peab otsuse tootja taotlust arvesse võttes läbi vaatama ning tootjale oma otsusest kirjalikult teatama ja otsust põhjendama kahe kuu jooksul alates taotluse saamisest.

4. Lõigete 1 kuni 3 kohaldamine ei mõjuta asutamislepingu artiklitest 230 ja 232 tulenevaid mis tahes õigusi.

Artikkel 18

Seonduv muudatus

Suunise EKP/2004/18 artikli 7 lõike 1 punkt c asendatakse järgmisega:

„c) trükikodade turvanõuetele vastavus on lõplikult või ajutiselt EKP poolt atesteeritud, võttes arvesse 15. mai 2008. aasta otsust EKP/2008/3 euro pangatähtede turvaelementide tootjate suhtes kohaldatava turvanõuetele vastavuse atesteerimise menetluse kohta, ning EKP nõukogu on kinnitanud nende nõuetelevastavust, tegutsedes vastavalt juhatuse hinnangule järgmise kohta: i) EBQR, mille kohta on EKP juhatus teinud iseseisva otsuse, arvestades pangatähtede komitee seisukohta; ii) tervishoiu- ja ohutusnõuded, mille kohta teeb vastava eraldi otsuse EKP juhatus, arvestades pangatähtede komitee seisukohta, ja iii) euro pangatähtede keskkonnasõbraliku tootmise kvaliteedi nõuded, mille kohta teeb vastava eraldi otsuse EKP juhatus, arvestades pangatähtede komitee seisukohta;”.

Artikkel 19

Jõustumine

Käesolev otsus jõustub 2. juunil 2008.